राजधानी एक्सप्रेस में मरेवाला लोग के लाश प राजनीती के गाडी दउरल
पटना – छपरा में पटरी से उतरल राजधानी एक्सप्रेस के बाद बिहार के राजनीति पटरी प चढ़ के तेज़ रफ्तार से दउरे लागल।
पूर्व रेलमंत्री अवुरी राजद सुप्रीमो लालू यादव दुर्घटना खातिर नरेंद्र मोदी सरकार के दोषी ठहरावत कहले कि, जीत के गुमान में डुबल सरकार तनिको सावधानी नईखे बरतत।
लालू कहले – इ पूरा तरीका से लापरवाही के नतीजा हटे। जाह दिन से इ सरकार शपथ लेले बिया, पूरा देश में दुर्घटना होखता। सरकार के अपना जीत के गुमान से फुर्सत नईखे।
उ कहले कि, अगर सभ दुर्घटना के पीछे नक्सली लोगन के हाथ बा त सभ जिम्मेवारी सरकार के बाटे।
लालू कहले – इ एगो बड़ दुर्घटना हटे, चार लोग एकरा में मरल बाड़े अवुरी कई आदमी गंभीर रूप से घाही बाड़े। रेलवे सुरक्षा के उपाय काहें ना कईलस? ट्रेन के पास होखे से आधा घंटा पहिले उहाँ गश्त लगावल चाहत रहे। इ काम काहें ना भईल?
लालू आगे कहले - रेल प्रशासन नक्सली गड़बड़ी के बात कहता, अयीसना में त रेल प्रशासन के जिम्मेवारी अवुरी बढ़ जाता।
छपरा में राजधानी एक्सप्रेस पटरी से उतरल, कई लोग के मौत
लालू कहले कि, हमनी के ए मामला के दोषी लोग के खिलाफ कठोर कारवाई के मांग करतानी जा। मरेवाला लोग के 10 लाख रुपया के मुआवजा दिहल जाए, जवन 2 लाख के मुआवजा के घोषणा सरकार कईले बिया उ सिर्फ धोखा बाटे।
एने, दिल्ली में लोकसभा में काँग्रेस के नेता अवुरी यूपीए सरकार में रेल मंत्री रहल मल्लिकार्जुन खड़गे कहले कि, नक्सल प्रभावीत इलाका में अवुरी जादा निगरानी के जरूरत होखेला।
खड़गे कहले – ए तरह के घटना बहुत जल्दी-जल्दी होखता। एहसे, नक्सल प्रभावीत इलाका में जादा सुरक्षा अवुर चौकस रहला के जरूरत बाटे।
ओने, रेल प्रशासन के मामला के पूरा तरीका इंसान के गलती के नतीजा माने से इंकार करता। रेल प्रशासन के कहनाम बा कि, चुकी 24-25 जून के नक्सली ए क्षेत्र में बंद के घोषणा कईले रहन, एहसे इ ओह लोग के काम हो सकता।
रेल राज्य मंत्री मनोज सिन्हा कहले कि, पहिला नज़र में नक्सली कारवाई लागता। मोतीहारी में मालगाड़ी के पटरी से उतरला के मुद्दा बनावत रेल प्रशासन एकरा के राज्य सरकार के कमी बतावता।
हालांकि, छपरा से भाजपा संसद राजीव प्रताप दुर्घटना के जगह के दौरा कईले अवुरी ओकरा बाद कहले कि, ए दुर्घटना के नक्सली कारवाई बतावल जल्दबाज़ी होई।
छपरा के पुलिस एसपी सुधीर कुमार कहले कि, एकरा में नक्सली हाथ होखे के कवनो संभावना नईखे, इ पूरा तरीका से इंसानी अवुरी तकनीकी गड़बड़ी के नतीजा हटे।
अब हकीकत का बा इ त पाता नईखे लेकिन, हा एतना जरूर बा कि ए दुर्घटना में मरेवाला लोग के लाश प राजनीति के गाड़ी खुब तेज़ दउरत बिया।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva